చెబితే శానా ఉంది 12: మీ పిల్లలు టేకు చెట్టా? మామిడి చెట్టా? | Adarsini
చెబితే శానా ఉంది 12: మీ పిల్లలు టేకు చెట్టా? మామిడి చెట్టా?
అగ్రహారం రామానంద అనంతపురంలో ఉంటారు. బ్యాంకులో పనిచేసి రిటైర్ అయ్యారు. మంచి చదువరి. పుస్తక పఠనంతో ఆలోచన పెంచుకోవచ్చు, జీవితంలోని సవాళ్లను దీటుగా ఎదుర్కోవటానికి కావలసిన శక్తినీ పొందవచ్చునని గట్టిగా నమ్మేవారిలో రామానంద ఒకరు. అన్ని అనుభవాలూ మనమే పొంది పాఠాలు నేర్చుకోవాలంటే ఒక జన్మ సరిపోదు. ఇతరుల అనుభవాల పునాదులపై సమున్నత సౌధాలను నిర్మించుకోవచ్చు. దృష్టి కేంద్రీకరించి పుస్తకం చదివితే అంతకుమించిన యోగం మరొకటి ఉండబోదనీ రామానంద అంటారు.
పుస్తకాలపై రామానందకున్న ప్రేమే ఆయనతో స్నేహసంబంధాలకు నారూనీరూ పోసింది. ఎప్పుడైనా ఫోను చేసి మాట్లాడతారు. తన ఆలోచనలనూ పంచుకుంటారు. ఆయన్ను నేను వ్యక్తిగతంగా కలుసుకున్నదీ లేదు. అయినా ఆత్మీయంగా ఎన్నో ముచ్చట్లను కలబోసుకుంటూ ఉంటాం. అన్వేషించగలిగితే ఉత్తమ అభిరుచులుగలవారు, ఆలోచనాపరులు మన చుట్టూ చాలామందే ఉంటారు.
2021 సంవత్సరం ముగుస్తున్న వేళ రామానంద ఫోను చేశారు. కొత్త సంవత్సర శుభాకాంక్షలు చెప్తూ పేరెంటింగ్ మీదకు సంభాషణను మళ్లించారు. ఆయన ఆలోచనలకు అక్షర రూపం ఇస్తే ఇలా ఉంది.
ముఫ్ఫై ఏళ్ల క్రితం టేకు ప్లాంటేషన్ గురించి ఆకర్షణీయమైన పథకాలను ప్రవేశపెట్టి విరివిగా ప్రచారం చేశారు. ఒక్కో టేకు మొక్కపై వేయి రూపాయలు పెట్టుబడి పెట్టండి. ఇరవై ఏళ్ల తర్వాత లక్షరూపాయల రాబడి పొందండి అనే నినాదంతో చాలామంది నుంచి డబ్బులు వసూలు చేశారు. ఈ పథకంలో డబ్బుపెట్టి మోసపోయామన్న సంగతి ఆ తర్వాతగానీ వారికి తెలియలేదు.
ఈ కాలపు తల్లిదండ్రులు కూడా తమ పిల్లలను టేకు చెట్టులా పెంచుతున్నారు. వారి చదువులకు లక్షలు వెచ్చిస్తున్నారు. ఇరవై ఏళ్ల తర్వాత టేకు చెట్లు లాభాలు తెచ్చిపెట్టినట్లే తమ పిల్లలూ బాగా చదివి ఏ అమెరికాలోనో ఉద్యోగం సంపాదించుకుని తమను కళ్లలో పెట్టుకు చూస్తారని భ్రమపడుతున్నారు. తమ ఆశలు అడియాసలేనన్న సంగతి చాలామంది తల్లిదండ్రులకు త్వరలోనే బోధపడుతుంది.
టేకు చెట్టు నిటారుగానైతే పెరుగుతుంది. కానీ నీడనివ్వదు. పక్షులకూ ఆశ్రయం కల్పించదు. టేకు చెట్లలా నిటారుగా విద్యా ఉద్యోగాల్లో పెరిగిన పిల్లలు కూడా చివరకు తల్లిదండ్రులకు రవ్వంత నీడను కల్పించలేకపోతున్నారు. ఆసరా ఇవ్వలేకపోతున్నారు. అమెరికా డాలర్లను ఇండియాలో పెట్టుబడులుగా సమకూర్చి వాటి బాధ్యతను తల్లిదండ్రులకు అప్పగిస్తున్నారు. కాళ్లు కీళ్లు అరిగి ఒంట్లో ఓపిక తగ్గి కృష్ణా! రామా! అనుకుంటూ ప్రశాంతంగా కాలక్షేపం చేయాల్సిన వయసులో తల్లిదండ్రులు తమ కొడుకు ఆస్థిపాస్తుల సంరక్షణ కోసం ఇష్టం ఉన్నాలేకున్నా నానా తిప్పలు, ప్రయాసలు పడుతున్నారు.
''అమ్మకు వంటచేసే ఓపికా ఉండటం లేదురా!''అని తండ్రి చెబితే ఫైవ్ స్టార్ వృద్ధాశ్రమంలో చేర్పించి తమ బాధ్యత తీరిందనుకుంటున్నారు.
అక్కడ దేనికీ లోటు లేకున్నా, కన్నవారి ప్రేమాదరణలు కరువై ఆ వృద్ధ తల్లిదండ్రులు తీరని వెతలు అనుభవిస్తున్నారు.
నాణ్యమైన టేకుకు మంచి గిరాకీ ఉండటంతో ఓడల్లో విదేశాలకు ఎగుమతి అయినట్లు, మంచి చదువులు చెప్పించిన ఫలితంగా విదేశాలకు వెళ్లి అక్కడే స్థిరపడిపోతున్నారు ఈ కాలపు యువతరం.
తల్లిదండ్రులంటూ కూచుంటే జీవితంలో ఎదగలేం. డబ్బు సంపాదించలేం. సెంటిమెంట్లతో, ప్రేమ బంధాలతో మా కెరీర్ ను నాశనం చేసుకోలేం. అయినా ఇప్పుడు మీకు ఏం లోటు చేశామని? కావలసినంత డబ్బు పంపిస్తున్నాం. సేవలు చేయటానికి పనివారు, అవసరమైతే కార్పొరేట్ ఆస్పత్రిలో వైద్యం చేయిస్తున్నాం. మీ కళ్లముందు ఉన్నా ఇంతకంటే మేం ఏం చేయగలం? అన్నది పిల్లల వాదనగా ఉంటోంది.
టేకు బదులు మామిడి చెట్టు అయితే పరిస్థితి మరొకలా ఉంటుంది. మామిడి చెట్టును పెంచితే ఇంటి పెరడులో చల్లటి నీడను ఇస్తుంది. పక్షులకు ఆశ్రయం ఇస్తుంది. ఉదయాస్తమానం పక్షుల కిలకిలారావాలు మనసును సేదతీరుస్తాయి. పండగో పబ్బమో వస్తే మామిడి ఆకులు ఇంటి గుమ్మాలకు తోరణాలై శుభమంగళ గీతాలు పాడతాయి.
మామిడి కాయలు నోరూరించే ఆవకాయ, మాగాయ వంటి ఊరగాయలకు ఊపిరై ఏడాది పొడవునా జిహ్వకు పనిపెడుతూ ఇంతకంటే మరింకేం కావాలన్న సంతృప్తినిస్తాయి. ఆ మామిడికాయ పండుగా మారి మధుర రసాలనిస్తుంది.
లాభాపేక్ష లేకుండా పిల్లలను చదువులు, ర్యాంకుల పేరిట పరుగులు తీయించకుండా పెంచగలిగితే పరిస్థితి మరోరకంగా ఉంటుంది. అమెరికా డాలర్లే జీవితానికి పరమావధి కాదు. డబ్బు ఒక్కటే సుఖశాంతులను, ఆరోగ్యాలను ఇవ్వదు. చేవ ఉంటే, చొరవ ఉంటే భారత్ లోనూ పుష్కలమైన అవకాశాలు ఉన్నాయి. డబ్బు సముపార్జించే మార్గాలూ అనేకం ఉన్నాయి. ఈ ఇంగితాన్ని మనసులో నాటగలిగినపుడు, జీవితంలో ఆటుపోట్లను తట్టుకు నిలబడగలిగే వ్యక్తిత్వాన్ని ఇవ్వగలిగినపుడు.. పచ్చటి మామిడి చెట్టు పెరడులోనే విరాజిల్లినట్లు, పిల్లలు కూడా దేశం దాటకుండా కళ్లముందే ఉంటూ తల్లిదండ్రులను కంటికి రెప్పలా కాపాడుకుంటారు.
తమ పిల్లలను టేకు చెట్లలా పెంచాలనుకుంటున్నారా? మామిడి చెట్టులానా? అని ప్రతి తల్లీ, తండ్రీ ఆలోచించుకోవలసిన సమయం వచ్చేసింది.
మామిడికీ జీవితానికీ గొప్ప అవినాభావ సంబంధం ఉంది. మామిడి పిందెగా ఉన్నపుడు వగరుగా ఉంటుంది. పక్వానికి వచ్చి కాయగా మారినపుడు నాలుక చిల్లిపడుతుందా? అన్నంత పులుపుగా ఉంటుంది. అదేకాయ పండుగా మారితే ఆ పులుపు మటుమాయమై మధర రసాలను ఇస్తుంది.
తెలిసీ తెలియని వయసు – మామిడి పిందె దశ అనుకుంటే, కన్నూ మిన్నూ కానని పొగరూ వగరూ చూపే యవ్వనం కాయదశ.
అనుభవాలతో రాటుతేలి పరిణతి సాధిస్తే – అది పండుదశ.
మామిడి పండు – వారు వీరనే విచక్షణ లేకుండా అందరికీ మధురరసం పంచినట్లే మీ జీవితమూ చుట్టూ ఉన్నవారికి కొత్త వెలుగులు నింపాలి. ప్రతి ఒక్కరూ మామిడి పండును కోరుకున్నట్లే ప్రతివారూ మిమ్మల్ని ఇష్టపడేలా, మీ అనుభవాలు పంచుకునేలా మిమ్మల్ని మీరు మలుచుకోండి.
chebithe shaanaa undi 12: mee pillalu teku chetta? mamidi chetta? | Adarsini
chebithe shaanaa undi 12: mee pillalu teku chetta? mamidi chetta?
agraharam ramananda anantapuramlo untaaru. byaankulo panichesi retire ayyaru. manchi chaduvari. pustaka pathanamtho aalochana penchukovachhu, jeevitamlooni savaallanu deetugaa edurkovataniki kaavalasina saktini pondavachunani gattigaa nammevaarilo ramananda okaru. anni anubhavaaluu maname pondi paataalu nerchukovalante oka janma saripodu. itarula anubhavaala punaadulapai samunnata soudhaalanu nirminchukovacchu. drushti kendrikarinchi pustakam chadivite antakuminchina yogam marokati undabodani ramananda antaaru.
pustakaalapai ramanandakunna preme aayanatho snehasambandhaalaku naaruuneeruu posindi. eppudaina phonu chesi maatlaadataaru. tana aalochanalanuu panchukuntaaru. aayannu nenu vyaktigatamgaa kalusukunnadii ledu. aina aatmeeyamgaa enno muchatlanu kalabosukuntu untaam. anveshinchagaligithe uttama abhiruchulugalavaaru, aalochanaaparulu mana chuttu chalamande untaaru.
2021 samvatsaram mugustunna vaela ramananda phonu chesaru. kotta samvatsara subhaakaankshalu cheptuu parenting meedaku sambhaashananu mallinchaaru. aayana aalochanalaku akshara roopam iste ilaa undi.
muffie ella kritam teku plantation gurinchi aakarshaneeyamaina pathakaalanu pravesapetti virivigaa prachaaram chesaru. okko teku mokkapai veyi roopaayalu pettubadi pettandi. iravai ella tarvaata laksharoopaayala rabadi pondandi ane ninaadamtoe chaalaamandi nunchi dabbulu vasulu chesaru. ee pathakamlo dabbupetti mosapoyamanna sangati aa tarvaatagaanii vaariki teliyaledu.
ee kaalapu tallidandrulu kuudaa tama pillalanu teku chettula penchutunnaaru. vaari chaduvulaku lakshalu vecchistunnaaru. iravai ella tarvaata teku chetlu labhalu tecchipettinatle tama pillaluu baga chadivi e americalono udyogam sampaadinchukuni tamanu kallalo pettuku chustarani bhramapadutunnaru. tama aasalu adiasalenanna sangati chaalaamandi tallidandrulaku twaralone bodhapadutundi.
teku chettu nitaarugaanaithe perugutundi. cony needanivvadu. pakshulakuu aashrayam kalpinchadu. teku chetlala nitaarugaa vidya udyogaallo perigina pillalu kuudaa chivaraku tallidandrulaku ravvanta needanu kalpinchalekapotunnara. asara ivvalekapotunnaru. america daalarlanu indialo pettubadulugaa samakurchi vaati baadhyatanu tallidandrulaku appagistunnaaru. kaallu keellu arigi ontlo opika taggi krishna! rama! anukuntu prasaantamgaa kalakshepam cheyalsina vayasulo tallidandrulu tama koduku aasthipaastula samrakshana kosam ishtam unnaalekunnaa nana tippalu, prayaasalu padutunnaru.
''ammaku vantachese opikaa undatam ledura!''ani tandri chebithe faive star vruddhaashramamlo cherpinchi tama baadhyata teerindanukuntunnaaru.
akkada denikee lotu lekunna, kannavari premaadaranalu karuvai aa vruddha tallidandrulu teerani vetalu anubhavistunnaaru.
naanhyamaina tekuku manchi giraki undatamtho odallo videsaalaku egumati ayinatlu, manchi chaduvulu cheppinchina phalitamgaa videsaalaku velli akkade sthirapadipotunnaaru ee kaalapu yuvataram.
tallidandrulantu koochunte jeevitamlo edagalem. dabbu sampadinchalem. centimentlatho, prema bandhaalatho maa kereer nu naasanam chesukolem. aina ippudu meeku yem lotu chesamani? kaavalasinanta dabbu pampistunnam. sevalu cheyataniki panivaaru, avasaramaite carporate aaspatrilo vaidyam cheyistunnam. mee kallamundu unna intakante mem yem cheyagalam? annadi pillala vaadanagaa untondi.
teku badulu mamidi chettu ayithe paristhiti marokala untundi. mamidi chettunu penchithe inti peradulo challati needanu istundi. pakshulaku aashrayam istundi. udayaastamaanam pakshula kilakilaravalu manasunu sedatiirustaayi. pandago pabbamo vaste mamidi aakulu inti gummalaku thoranaalai subhamangala geetaalu paadataayi.
mamidi kaayalu norurinche aavakaaya, magaya vanti ooragaayalaku oopirai edaadi podavuna jihwaku panipedutuu intakante marinkem kaavaalanna santruptinistaayi. aa mamidikaya pandugaa maari madhura rasaalanistundi.
labhapeksha lekunda pillalanu chaduvulu, ryaankula paerita parugulu teeyinchakundaa penchagaligithe paristhiti marorakamgaa untundi. america dalarley jeevitaaniki paramavadhi kaadu. dabbu okkate sukhasaantulanu, aarogyaalanu ivvadu. cheva unte, chorava unte bharat lonoo pushkalamaina avakaasaalu unnaayi. dabbu samuparjinche maargaaluu anekam unnaayi. ee ingitaanni manasulo naatagaliginapudu, jeevitamlo aatupotlanu tattuku nilabadagalige vyaktitvaanni ivvagaliginapudu.. pachati mamidi chettu peradulone viraajillinatlu, pillalu kuudaa desham datakunda kallamunde untuu tallidandrulanu kantiki reppala kaapaadukuntaaru.
tama pillalanu teku chetlala penchalanukuntunnara? mamidi chettulaanaa? ani prati talli, tandri aalochinchukovalasina samayam vachesindi.
mamidiki jeevitaanikii goppa avinabhava sambandham undi. mamidi pindegaa unnapudu vagarugaa untundi. pakvaniki vachi kayaga maarinapudu naaluka chillipadutundaa? annanta pulupugaa untundi. adekaya pandugaa maarithe aa pulupu matumayamai madhara rasalanu istundi.
telisi teliyani vayasu – mamidi pinde dasha anukunte, kannoo minnoo kaanani pogaruu vagaruu chuupee yavvanam kaayadasa.
anubhavaalato raatuteli parinati saadhisthe – adhi pandudasa.
mamidi pandu – vaaru veerane vichakshana lekunda andarikee madhurarasam panchinatle mee jeevitamuu chuttu unnavaariki kotta velugulu nimpali. prati okkaruu mamidi pandunu korukunnatle prativaaruu mimmalni ishtapadela, mee anubhavaalu panchukunela mimmalni meeru maluchukondi.